CELEX: 32019D0598
Language: sk
Date: 2019-04-09 00:00:00
Title: Vykonávacie rozhodnutie Rady (EÚ) 2019/598 z 9. apríla 2019 o prechodných pravidlách vymenovania európskych prokurátorov na ich prvé funkčné obdobie a počas tohto obdobia, ako sa stanovuje v článku 16 ods. 4 nariadenia (EÚ) 2017/1939

12.4.2019   
               
               
                  SK
               
               
                  Úradný vestník Európskej únie
               
               
                  L 103/29
               
            
         VYKONÁVACIE ROZHODNUTIE RADY (EÚ) 2019/598
         z 9. apríla 2019
         o prechodných pravidlách vymenovania európskych prokurátorov na ich prvé funkčné obdobie a počas tohto obdobia, ako sa stanovuje v článku 16 ods. 4 nariadenia (EÚ) 2017/1939
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (1), a najmä na jeho článok 16 ods. 4,
         keďže:
         
                     (1)
                  
                  
                     V súlade s článkom 16 ods. 3 nariadenia (EÚ) 2017/1939 by Rada mala vymenúvať európskych prokurátorov na funkčné obdobie šiestich rokov, ktoré nie je obnoviteľné a ktoré sa na konci šesťročného obdobia môže predĺžiť najviac o tri roky.
                  
               
                     (2)
                  
                  
                     V súlade s článkom 16 ods. 4 má každé tri roky dôjsť k čiastočnej obmene jednej tretiny európskych prokurátorov. Na vymenovanie európskych prokurátorov počas ich prvého funkčného obdobia a počas neho Rada, uznášajúca sa jednoduchou väčšinou, má prijať prechodné pravidlá.
                  
               
                     (3)
                  
                  
                     Týmito prechodnými pravidlami by sa malo zabezpečiť riadne uplatňovanie zásady pravidelnej obmeny európskych prokurátorov vymenovaných prvýkrát do Európskej prokuratúry s cieľom zabezpečiť kontinuitu činnosti kolégia európskych prokurátorov. Zároveň by sa v nich mali zohľadniť osobitné potreby Európskej prokuratúry v prvých rokoch po jej zriadení a začatí činnosti.
                  
               
                     (4)
                  
                  
                     Na tieto účely by sa mali stanoviť osobitné pravidlá o trvaní funkčného obdobia európskych prokurátorov vymenovaných prvýkrát po nadobudnutí účinnosti nariadenia (EÚ) 2017/1939.
                  
               
                     (5)
                  
                  
                     S cieľom zabezpečiť úplnú transparentnosť a nestrannosť pri určení európskych prokurátorov v prvom funkčnom období, ktorých funkčné obdobie bude trvať tri roky namiesto šiestich rokov, by sa mal použiť systém založený na žrebovaní. Týmto systémom sa zabezpečí aj to, že výber európskych prokurátorov s kratším funkčným obdobím bude z geografického hľadiska neutrálny.
                  
               
                     (6)
                  
                  
                     Komisia 15. januára 2019 predložila návrh vykonávacieho rozhodnutia Rady o prechodných pravidlách vymenovania európskych prokurátorov na ich prvé funkčné obdobie a počas tohto obdobia,
                  
               PRIJALA TOTO ROZHODNUTIE:
         
            Článok 1
            Týmto rozhodnutím sa stanovujú prechodné pravidlá na vymenovanie európskych prokurátorov na ich prvé funkčné obdobie a počas tohto obdobia po nadobudnutí účinnosti nariadenia (EÚ) 2017/1939.
         
         
            Článok 2
            
               1.   Pred vymenovaním európskych prokurátorov sa žrebom určí skupina predstavujúca tretinu počtu zúčastnených členských štátov v čase uplatňovania uvedených prechodných pravidiel.
            
            
               2.   Ak počet zúčastnených členských štátov v čase uplatňovania uvedených prechodných pravidiel nebude deliteľný tromi, počet členských štátov, ktoré budú zahrnuté do tejto skupiny, sa zaokrúhli na najbližšie celé číslo nahor.
            
            
               3.   Generálny sekretariát Rady v úzkej spolupráci s Komisiou prijme opatrenia potrebné na vykonanie žrebovania.
            
         
         
            Článok 3
            Funkčné obdobie európskych prokurátorov z členských štátov zaradených do skupiny vytvorenej v súlade s článkom 2 je tri roky. Toto obdobie nie je obnoviteľné.
         
         
            Článok 4
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
         
         
            V Luxemburgu 9. apríla 2019
            
               
                  Za Radu
               
               
                  predseda
               
               G. CIAMBA
            
         
         
            (1)  Ú. v. EÚ L 283, 31.10.2017, s. 1.